На основу члана 39. став 2. тачка 2. Закона о локалној самоуправи ("Службени гласник Републике Српске" број: 97/16), члана 6. став 1. Закона о комуналним дјелатностима („Службени гласник Републике Српске“, број: 124/11), члана 68. став 3. Закона о водама („Службени гласник Републике Српске“, број: 50/06) и члана 39. став (2) тачка 2) Статута Града Бијељина ("Службени гласник Града Бијељина", број: 9/17), Скупштина Града Бијељина на 14. сједници одржаној дана 28. децембра 2017. године, донијела је

**О Д Л У К У**

**О ВОДОВОДУ И КАНАЛИЗАЦИЈИ НА**

**ПОДРУЧЈУ ГРАДА БИЈЕЉИНА**

**I - ОПШТЕ ОДРЕДБЕ**

Члан 1.

Овом Одлуком уређују се општи услови и начин организовања послова у вршењу комуналних дјелатности на подручју Града Бијељина и то:

а) производња и испорука воде,

б) пречишћавање и одвођење отпадних вода и

в) одвођење атмосферских падавина и других вода са јавних површина.

Члан 2.

Појмови употребљени у овој Одлуци имају сљедеће значење:

а) давалац комуналне услуге је А.Д. "Водовод и канализација" Бијељина као привредно друштво у статусу јавног предузећа, у складу са Законом

б) корисник комуналне услуге је физичко лице, предузетник, удружење грађана, привредно друштво и друга правна лица, органи, организације и институције јавних служби који користи комуналне услуге и који се претходно уредно регистровао за корисника у складу са Законом, овом Одлуком и општим актима даваоца комуналне услуге

в) регистрација и пререгистрација је поступак евидентирања корисника у одговарајући регистар корисника комуналних услуга водоснабдијевања и одвођења отпадних вода који давалац комуналне услуге успоставља и води у складу са правилима и процедурама које доноси, у складу са овом Одлуком

г) регистровани корисник је корисник који је, у складу са овом Одлуком и општим актима даваоца комуналних услуга, регистрован односно пререгистрован у регистру корисника комуналних услуга водоснабдијевања и одвођења отпадних вода

д) стварни корисник је физичко лице, предузетник, удружење грађана, привредно друштво и друга правна лица, органи, организације и институције јавних служби који користи комуналну услугу водоснабдијевање и/или одвођење отпадних вода али који се није уредно регистровао односно пререгистровао у регистру корисника и који је солидарно дужан измиривати накнаде по основу пружење комуналне услуге заједно са регистрованим корисником односно власником објекта

ђ) главни водомјер је мјерни инструмент који се налази у шахту и преко кога се, по правилу, водоснабдијева стамбени односно дио стамбено-пословног објекта (зграда) са више обрачунских водомјера и који се, по правилу, региструје на заједницу етажних власника (у даљем тексту: ЗЕВ)

е) обрачунски водомјер је мјерни инструмент који се налази иза главног водомјера, преко којег се водоснабдијева једна стамбена јединица - стан у згради и који се региструје на власника односно друго лице, у складу са овом Одлуком и општим актима даваоца комуналних услуга, по правилу се монтира у стубишту објекта на мјесту приступачном за очитавање потрошње воде редовно и ванредно одржавање, контролу, редовну и ванредну замјену и искључење на самом обрачунском водомјеру

ж) заједнички водомјер је мјерни инструмент преко којег се водоснабдијева стамбени односно стамбено-пословни објекат (зграда) код којих пословне јединице, по правилу, имају а стамбене јединице немају уграђене обрачунске водомјере

з) растур воде је губитак испоручене воде који је настао као разлика између очитаног стања на главном водомјеру и укупно очитаног стања на свим обрачунским водомјерима

и) принцип одговорности за одржавање и отклањање кварове подразумијева подијељену одговорност између даваоца комуналних услуга који је одговоран за одржавање и отклањање кварова насталих на јавном водоводу укључујући (главни) водомјер који се налази у шахту и корисника односно власника објекта који је одговоран за одржавање и отклањање кварова насталих на кућним водоводним инсталацијама које почињу иза (главног) водомјера и које укључују цјевоводе и уређаје преко којих се објекат корисника водоснабдијева из јавног водовода

ј) јавна канализација подразумијева све објекте за сакупљање искоришћених вода и фекалних материја, почев од прикључака односно првог ревизионог шахта до канала па до уређаја за таложење, пречишћавање и испуштање вода у реципијент

к) прикључење на комунални објекат без одобрења надлежног органа односно даваоца комуналне услуге укључује било какав облик и ситуацију у којој се на јавну водоводну и/или јавну канализациону мрежу изврши прикључење грађевинских и других објеката без претходног одобрења/сагласности надлежног органа јединице локалне самоуправе или другог државног органа односно без претходног одобрења/сагланости даваоца комуналне услуге

л) ненамјенско коришћење комуналне услуге укључује ситуацију у којима корисник комуналних услуга или власник објекта крши одредбе Закона о комуналним дјелатностима, ове Одлуке, општих аката даваоца комуналне услуге или уговора о пружању комуналних услуга

љ) одбијање закључења уговора о коришћењу комуналне услуге подразумијева ситуацију у којој власник објекта, корисник комуналне услуге или треће лице на било који начин (непосредно или посредно) одбије закључење уговора о пружању комуналних услуга укључујући и неодазивање на позив даваоца комуналне услуге за закључење уговора

Члан 3.

Град обезбјеђује организовано и трајно обављање комуналне дјелатности из члана 1. ове Одлуке а посебно прописује:

а) услове и начин обављања комуналне дјелатности;

б) материјалне, техничке и друге услове за финансирање, развој, изградњу и одржавање комуналних објеката;

в) услове за функционисање и техничко – технолошко јединство система и уређаја;

г) могућност за субвенционисану цијену комуналне услуге, категорије корисника и услове субвенционисања и

д) јединицу обрачуна и начин наплате комуналних услуга из члана 1. ове Одлуке и

ђ) друга питања од значаја за обављање комуналних дјелатности, у складу са законом.

Члан 4.

(1) А.Д. "Водовод и канализација" Бијељина (у даљем тексту: "давалац комуналне услуге") у обављању комуналних дјелатности из члана 1. ове Одлуке у складу са Одлуком о конституисању ОЈДП "Водовод и канализација" Бијељина ("Службени гласник општине Бијељина", број: 5/95), организује свој рад и пословање на начин којим обезбјеђује:

а) трајност односно континуитет у обављању комуналних дјелатности које су му повјерене овом Одлуком и другим актима;

б) потребан обим и врсту комуналних производа и услуга по предвиђеним стандардима;

в) одговарајући квалитет комуналног производа и услуге који подразумијева нарочито здравствену и хигијенску исправност воде испоручену до (главног) водомјера, тачност у погледу рокова испоруке, сигурност корисника, поузданост у пружању услуга и заштите животне средине;

г) развој и унапређење организације рада и развој водоводне и канализационе инфраструктуре;

д) ред првенства у снабдијевању и пружању комуналних услуга у случају више силе;

ђ) мјере заштите и обезбјеђивање комуналних објеката, уређаја и инсталација и

е) сталну функционалну способност комуналних објеката и одржавање постројења и опреме која служи обављању комуналне дјелатности.

(2) Комуналну услугу одвођења атмосферских падавина и других вода са јавних површина врши давалац комуналних услуга, након проведеног поступка јавних набавки, у складу са законом.

Члан 5.

(1) Испорука комуналног производа односно пружање комуналне услуге, не може се ускратити кориснику, осим у случајевима и под условима предвиђеним законом и овом Одлуком.

(2) По престанку разлога за ускраћивање комуналне услуге, давалац комуналне услуге је дужан да на писмени захтјев корисника, најкасније у року од три дана од дана подношења, настави пружање комуналне услуге уколико су претходно измирени трошкови даваоца комуналне услуге за поновно укључење као и други оправдани трошкови изазвани искључењем објекта корисника са водоводне мреже.

Члан 6.

(1) Пружање комуналне услуге се може вршити уколико је објекат изграђен или се гради на основу одобрења за грађење (грађевинске дозволе) надлежног органа или се у складу са Законом сматра легално изграђеним (нпр. објекат саграђен прије првог аерофотограметријског снимања) као и претходно достављеног овјереног пројекта објекта који се прикључује на водоводну мрежу.

(2) Изузетно од одредбе из претходног става, уколико постоје техничке могућности, пружање комуналних услуга се може привремено одобрити индивидуалном стамбеном објекту уколико је покренут поступак легализације објекта а на основу сагласности надлежног органа Града или у другим оправданим околностима (нпр. елементарне непогоде, загађеност бунара, ширење епидемије, за потребе грађења објекта и други разлози) о чему је давалац комуналне услуге дужан писмено обавијестити градски орган управе надлежан за комуналне послове.

(3) Пружање комуналних услуга се може дозволити и дијелу објекта (нпр. подрум, таван, гаража и слично) уколико представља функционалну цјелину са главним објектом, постоје техничке могућности, претходно прибављено одобрење за грађење (грађевинска дозвола) односно друга важећа дозвола за објекат у цјелини (главни објекат) као и испуњени други услови у складу са овом Одлуком и општим актима даваоца комуналне услуге.

Члан 7.

(1) Ако дође до поремећаја или прекида у пружању комуналних услуга усљед више силе или других разлога које давалац комуналне услуге није могао да предвиди или спријечи, исти је обавезан да одмах предузме мјере за отклањање узрока поремећаја односно прекида или да на други начин обезбиједи пружање комуналних услуга и да о томе обавијести градски орган управе надлежан за комуналне послове.

(2) Мјере које давалац комуналне услуге нарочито предузима, за случај из претходног става овог члана, укључује организовање привременог снабдијевања корисника из алтернативних извора, када је то могуће и у складу са капацитетима даваоца као и друге мјере предвиђене општим актима даваоца комуналне услуге.

(3) Ако прекид или поремећај у пружању комуналних услуга може угрозити живот и здравље људи или довести у опасност рад других давалаца комуналне услуге, јавног предузећа, привредног субјекта и других институција или изазвати штету великих размјера, давалац комуналне услуге је дужан одмах обавијестити градски орган управе надлежан за послове цивилне заштите који ће, без одлагања, предузети потребне мјере, у складу са Законом.

(4) Давалац комуналне услуге дужан је да у средствима јавног информисања или на други погодан начин (службена интернет страница и слично) обавијести кориснике о планираним и очекиваним сметњама и прекидима који ће настати или могу настати у пружању комуналне услуге најкасније 24 (двадесетчетири) сата прије очекиваног прекида у пружању тих услуга.

Члан 8.

Ради обезбјеђивања услова за редовно коришћење, одржавање и интервенције, давалац комуналне услуге има право и обавезу да предузме потребне мјере заштите комуналних објеката, у складу са законом и овом Одлуком.

Члан 9.

(1) Давалац комуналне услуге одговара за штету коју проузрокује извођењем радова на објектима и другим непокретностима корисника услуга и других власника.

(2) Власник односно корисник непокретности која се налази испод, изнад или поред комуналних објеката (базена, примарних или секундарних цјевовода воде или канализације и других) не може да обавља радове који би могли да ометају пружање комуналних услуга, укључујући и ометање приступа водоводним и/ли канализационим цијевима ради поправке кварова, реконструкције и друго или да оштете водоводне и/или канализационе цијеви.

(3) У случају из претходног става овог члана, власник или корисник непокретности одговоран је за евентуалну штету и све трошкове даваоца комуналне услуге проузроковане по том основу.

**II – ПОСЕБНЕ ОДРЕДБЕ**

**1. Средства за рад и развој комуналних објеката**

Члан 10.

(1) Средства за обављање и развој комуналних дјелатности из члана 1. ове Одлуке, се обезбјеђују из прихода од продаје комуналних производа односно услуга, удруживањем средстава даваоца комуналне услуге и грађана путем уговора о изградњи комуналног објекта, средствима из фондова за одређене намјене у складу са плановима развоја као и других извора у складу са законом.

(2) Град Бијељина даје даваоцу комуналне услуге на управљање, коришћење и одржавање комуналне објекте и уређаје индивидуалне и заједничке комуналне потрошње потребне за пружање комуналних услуга из ове Одлуке, без накнаде и у складу са посебним актима.

Члан 11.

(1) Уколико у финансирању изградње јавног водовода и/или канализације учествују физичка и/или правна лица (у даљем тексту: "суинвеститори"), права и обавезе суинвеститора и даваоца комуналне услуге, као извођача радова, уређују се уговором којим се нарочито регулишу: услови и начин изградње водоводне мреже, трошкови и начин обезбјеђења средстава за извођење радова, права инвеститора по основу учешћа у финансирању изградње јавног водовода, услови проширења тако изграђене водоводне или канализационе мреже као и друга питања.

(2) У случају изградње секундарне мреже водовода и канализације у складу са претходним ставом овог члана, тако изграђени објекти прелазе на одржавање и располагање даваоцу комуналне услуге, у складу са уговором.

(3) Средства прибављена по основу накнада за изграђене објекте уносе се у пословни фонд даваоца комуналне услуге и служе за нове инвестиције, доградњу и реконструкцију комуналних објеката.

Члан 12.

(1) Елементе за образовање цијена комуналних услуга чине:

а) врста, обим и квалитет комуналних услуга у складу са одговарајућим стандардима и нормативима;

б) вриједност средстава ангажованих у пружању услуга;

в) обим и квалитет уложеног рада у обављању комуналних услуга;

г) висина материјалних трошкова у обављању комуналних услуга, према стандардима и нормативима утрошка енергије, материјалних и других трошкова или планских калкулација и

д) други елементи у зависности од услова на тржишту и специфичности појединих услуга.

(2) Цијену комуналне услуге образује давалац комуналне услуге уз сагласност надлежног градског органа, у складу са прописима, обезбеђујући ниво просте и проширене репродукције.

Члан 13.

(1) Инвеститор објекта је дужан за потребе добијања одобрења за грађење (грађевинске дозволе) претходно прибавити сагласност на техничку пројектну документацију у вези са прикључком на водоводну мрежу (у даљем тексту: "водоводна сагласност") коју издаје давалац комуналне услуге.

(2) Сагласност на прикључак из претходног става се може издати уколико су испуњени технички, санитарни, правни и други услови у складу са законом, овом Одлуком и општим актима даваоца комуналне услуге.

**2. Производња и испорука воде**

Члан 14.

Производњу и испоруку воде односно снабдијевање водом за пиће и друге потребе водоводном мрежом (у даљем тексту: производња и испорука воде или снабдијевање водом) врши искључиво давалац комуналне услуге.

Члан 15.

(1) Снабдијевање водом из јавног водовода дозволиће се само под условом да је претходно обезбијеђен одвод отпадних вода преко водонепропусних септичких јама или јавне канализације и уколико су испуњени и други услови предвиђени законом, овом Одлуком и општим актима даваоца комуналне услуге.

(2) Снабдијевање водом се може изузетно дозволити и преко дворишних чесми (нпр. за потребе гробља, воћњака, спортских терена и слично), под условом да је изграђен посебан одвод отпадних вода у септичку јаму или јавну канализацију. У овом случају, дворишна чесма не смије се прикључити на инсталације било ког објекта нити се исте могу користити за пословне сврхе (нпр. аутоперионица, пуњење базена у комерцијалне сврхе и слично).

Члан 16.

(1) Снабдијевање корисника водом за пиће врши се објектима јавног водовода.

(2) Јавни водовод се састоји из објеката, уређаја, опреме и цјевовода који служе за снабдијевање водом и то:

а) водозахвати (подземне изворске воде) са заштићеним зонама,

б) резервоара воде за пиће са заштитним зонама и водоторњем,

в) црпне станице, трафостанице и уређаји за производњу воде за пиће са електромашинском опремом,

г) објекти са уређајима за заштиту и управљање водоводним системом,

д) главни цјевоводи са примарном и дистрибутивном водоводном мрежом са свим уређајима и објектима на њима,

ђ) прикључци од водоводне мреже до (главног) водомјера корисника у шахту, укључујући и водомјер, као и обрачунски водомјер.

е) објекти са уређајима и инструментима за контролу квалитета воде,

ж) објекти са уређајима за поправку и контролу водомјера (баждарница),

з) водомјерни шахт и

и) други објекти везани за функционисање јавног водовода.

(3) У циљу што равномјернијег снабдијевања свих корисника водом, посебно оних који станују на виши спратовима, могу се уграђивати пумпе за повећање притиска (хидрофори) према пројектној документацији објекта на коју давалац комуналне услуге даје водоводну сагласност у складу са овом Одлуком.

Члан 17.

(1) Кућним водоводним инсталацијама сматрају се цјевоводи и уређаји на њима иза (главног) водомјера, који служе за снабдијевање водом из јавног водовода, а у складу са чланом 16. тачка ђ. Одлуке.

(2) Кориснику односно другом лицу осим овлашћеном раднику даваоца комуналне услуге није дозвољено вршити било какве радње на водомјеру.

(3) Изузетно, корисник може да затвори други вентил (вентил за испуст) иза водомјера само ако то захтјева поправка и пражњење кућних инсталација или ако то захтјевају интервенције хитне и неодложне природе.

Члан 18.

(1) Под сеоским водоводом подразумијевају се објекти за снабдијевање водом сеоских насеља ван система јавног водовода, који имају уређено извориште, резервоар и разводну мрежу.

(2) Сеоски водовод може се пренијети на коришћење и управљање даваоцу комуналне услуге под условима из ове Одлуке и ако су изграђени у скалду са условима предвиђеним псоебном одлуком.

Члан 19.

(1) О одржавању јавног водовода стара се давалац комуналне услуге.

(2) О одржавању кућних водоводних инсталација стара се корисник односно власник објекта а посебно о благовременој замјени и реконструкцији оштећених и/или дотрајалих водоводних инсталација у складу са вијеком трајања истих.

(3) О одржавању сеоског водовода који није предат даваоцу комуналне услуге стара се инвеститор.

**3. Пројектовање и грађење водоводне мреже и водоводних прикључака**

Члан 20.

(1) Изградњу водоводне мреже може вршити правно лице које има потребне дозволе и лиценце у складу са законом уз поштовање свих нормативних, техничких и других услова прописаних законом и овом Одлуком.

(2) Инвеститор односно извођач радова из става 1. овог члана дужан је прије предузимања радова на изградњи јавног водовода прибавити сагласност на пројекат као и испунити друге услове које предвиди давалац комуналне услуге како би се иста могла прикључити на постојећу водоводну мрежу.

(3) Надзор над извођењем радова на објектима водовода и канализације, уколико давалац комуналне услуге није истовремено и извођач радова, врши стручно лице/а даваоца комуналне услуге на трошак инвеститора.

(4) Извођење свих врста радова на изграђеној - постојећој водоводној мрежи као и прикључење новоизграђене водоводне мреже на постојећу водоводну мрежу односно других објеката на водоводну мрежу врши искључиво давалац комуналне услуге.

Члан 21.

(1) Прикључење новоизграђене водоводне мреже на постојећу водоводну мрежу врши се под сљедећим условима:

а) да је водоводна мрежа изграђена у складу са техничким рјешењем које је урадио давалац комуналне услуге односно да је водоводна мрежа изграђена у складу са техничким рјешењем на које је давалац комуналне услуге претходно дао сагласност (одобрио техничко рјешење) а водоводну мрежу изградило - проширило овлашћено треће лице у складу са прописима који регулишу област грађења објеката те врсте (нпр. добијена грађевинска дозвола и друго),

б) да су успјешно завршене све активности неопходне за стварање услова за вршење техничког пријема новоизграђене водоводне мреже (хидрауличко испитивање, дезинфекција, испирање и друго) за које потребе новоизграђена водоводна мрежа може привремено прикључити на јавни систем водоснабдијевања али само на период нужно потребан за провођење наведених активности без било каквог коришћења новоизграђене водоводне мреже у друге сврхе

в) да је успјешно спроведен технички пријем новоизграђене водоводне мреже (без примједби комисије) односно успјешно отклоњени сви недостаци према записнику комисије за технички пријем (уколико је примједби било) те добијена употребна дозвола за новоизграђену водоводну мрежу,

г) да је успјешно извршена примопредаја новоизграђене водоводне мреже између инвеститора и даваоца комуналне услуге (урађен комисијски протокол о примопредаји са обавезном доставом свих неопходних дозвола и друге пратеће документације према налогу даваоца комуналне услуге) и

д) да је новоизграђена водоводна мрежа посебно заштићена уколико се иста налази у зони градилишта а према инструкцијама даваоца комуналне услуге.

(2) Привремени прикључак новоизграђене водоводне мреже на јавни систем водоснабдијевања, након испуњености свих предвиђених услова из претходног става, добија статус трајног прикључења након чега давалац комуналне услуге може вршити прикључење објеката на новоизграђену водоводну мрежу као дијелу јавног система водоснабдијевања Града Бијељина.

(3) Прикључење водоводне мреже која је изграђена до момента ступања на снагу ове Одлуке а која није саставни дио јавног водовода, врши се преко новоизграђеног водовода односно дијела водовода под сљедећим условима:

а) да је водоводни објекат изграђен у складу са одговарајућим планом развоја Града Бијељина и јавног водовода,

б) да је водоводна мрежа усаглашена са јавним водоводом и

в) да је водоводна мрежа изграђена према условима и захтјевима даваоца комуналне услуге.

Члан 22.

1. Давалац комуналне услуге је дужан у року од 15 (петнаест) дана од дана подношења писменог захтјева за прикључење објекта исти прикључити на јавну водоводну мрежу уколико су испуњени технички, санитарни, правни и други услови у складу са законом, овом Одлуком и општим актима даваоца комуналне услуге.
2. У случају постојања више силе, рок из претходног става се продужава за онолико дана колико је трајала виша сила.
3. Давалац комуналне услуге и подносилац захтјева закључују уговор о извођењу грађевинских и других радова на прикључењу објекта на водоводну мрежу.

(4) Забрањено је кориснику да се самовољно прикључи на комуналне објекте или да комуналну услугу користи без сагласности даваоца комуналне услуге.

Члан 23.

(1) Инвеститор, односно корисник објекта дужан је, прије прикључења објекта на водоводну мрежу, прибавити одобрење за грађење или други доказ да је објекат изграђен у складу са законом.

(2) Давалац комуналне услуге дужан је приликом прикључења објекта на водоводну мрежу, о трошку инвеститора односно корисника објекта, а под надзором овлашћене установе јавног здравства Републике Српске, која контролише даваоца комуналне услуге:

1. извршити испирање и дезинфекцију прикључног вода и кућних водоводних инсталација у циљу хигијенске безбиједности кућних водоводних инсталација,

2. микробиолошком анализом узорака узетих из сваке стамбене јединице односно пословног простора утврдити хигијенску безбиједност кућних водоводних инсталација и

3. по добијању задовољавајућих резултата микробиолошке анализе издатих, давалац комуналне услуге ће издати одговарајуће увјерење као доказ да су кућне водоводне инсталације поступком дезинфекције доведене у стање хигијенске безбиједности.

(3) У случају изградње односно проширења водоводне мреже, давалац комуналне услуге дужан је извршити испирање, дезинфекцију и микробиолошком анализом потврдити хигијенску безбиједност новоизграђеног цјевовода о трошку инвеститора. По добијању задовољавајућих резултата микробиолошке анализе, давалац комуналне услуге је дужан издати увјерење као доказ да је новоизграђена водоводна линија поступком дезинфекције доведена у стање хигијенске безбиједности.

(4) Забрањена је употреба минералних уља и других недозвољених средстава приликом нарезивања и монтаже кућних инсталација, цјевовода и цијевних развода о чему је инвеститор односно извођач радова дужан прије издавања потврде из става 1. овог члана доставити даваоцу комуналних услуга овјерену изјаву о поштовању ове забране с тим да давалац комуналних услуга задржава право да исто по потреби провјери код овлашћених организација (дозвољена је употреба нпр. маслиновог уља, уља уљане репице и слично).

(5) Приликом монтаже цијеви и спојева, не смије се загадити унутрашњост цијеви а за постизање водонепропуности спојева могу се користити само предива дозвољена за ту сврху (кудеља и слично).

(6) Инвеститору односно власнику објекта је забрањено користити комуналну услугу водоснабдијевања уколико претходно нису успјешно окончане све активности предвиђене овим чланом као и претходно испуњени остали услови предвиђени овом Одлуком.

Члан 24.

(1) Трошкове израде прикључака сноси инвеститор објеката, односно власник за кога се прикључак изграђује.

(2) Прикључак објекта на водоводну мрежу и монтажу водомјера изводи искључиво давалац комуналне услуге.

(3) Изграђени прикључак се преноси на коришћење и одржавање даваоцу комуналне услуге без накнаде.

Члан 25.

(1) Уколико грађанин, правно лице или предузетник изведе прикључак самовољно или на други начин поступи супротно закону, овој Одлуци или општим актима даваоцакомуналне услуге, давалац комуналне услуге издаје писмени налог **за** искључење објекта са јавне водоводне мреже. Уколико се ради о ситуацијама хитне природе, давалац комуналне услуге може приступити искључењу објекта и без писменог налога али је дужан, након радњи искључења, сачинити налог и доставити власнику или кориснику објекта.

(2) Лице из претходног става може изјавити писмену рекламацију даваоцу комуналне услуге у року од осам дана од дана достављања, с тим да рекламација не одлаже извршење налога.

(3) Искључење односно демонтажу прикључка врши давалац комуналне услуге на трошак лица из става 1. овог члана, у складу са овом Одлуком.

Члан 26.

Кућни прикључак почиње од споја са уличним цјевоводом, односно другим најближим цјевоводом, који обезбјеђује довољне количине воде и завршава се у шахту за водомјер укључујући и водомјер.

Члан 27.

(1) Сваки објекат мора имати свој засебан прикључак.

(2) Изузетно ако према мишљењу даваоца комуналне услуге не постоје техничке могућности, више индивидуалних објеката може имати један заједнички прикључак са засебним водомјерима у истом шахту за шта је потребно да инвеститор претходно прибави и достави писану и овјерену сагласност носиоца права коришћења водоводног шахта и парцеле преко које се врши прикључење објекта на водоводну мрежу.

Члан 28.

(1) Објекат који чини посебну цјелину а има више власника, може имати само један прикључак.

(2) Изузетно стамбени и други објекти могу имати посебних прикључака колико имају посебних улаза.

Члан 29.

(1) Пројектовање и извођење прикључака димензионира се према потрошњи која се предвиђа за конкретан објекат.

(2) Накнада реконструкције прикључака којим се захтјева већи обим потрошње падају на терет подносиоца захтјева.

Члан 30.

(1) Давалац комуналне услуге одржава кућне прикључке о свом трошку. Сваки квар на кућном прикључку корисник односно власник објекта је дужан без одлагања да пријави а најкасније у року од 24 часа.

(2) Ако квар проузрокује прекид снабдијевања водом, давалац комуналне услуге мора извршити поправку одмах а најкасније у року од 24 часа а ако снабдијевање водом није угрожено у року од три дана.

(3) Ако квар настане кривицом корисника односно власника објекта, трошкове сносе корисник односно власник објекта солидарно.

Члан 31.

За извођење поправки и промјена на прикључку није потребна сагласност корисника, али давалац комуналне услуге је дужан да га о томе обавијести, изузев ако је поправка хитне природе корисник може бити накнадно обавијештен.

**4. Одржавање водоводне мреже и прикључака**

Члан 32.

(1) Одржавање јавне водоводне мреже врши давалац комуналне услуге о свом трошку.

(2) У случају отклањања кварова на водоводној мрежи, обавезно се врши дезинфекција употребљених дијелова између два најближа затварача на водоводној мрежи између којих је извршена поправка као и испирање одговарајућег дијела водоводне мреже.

Члан 33.

(1) Ако се измјештање и реконструкција дијела водоводне мреже врши због извођења грађевинских радова или је водоводна мрежа оштећена извођењем других радова, од извођача, односно трећих лица, трошкове измјештања, реконструкције и оправке сноси инвеститор наведених радова.

(2) Трошкове сноси инвеститор и у случају оштећења мреже нивелацијом и припремним радовима за уређење простора и изградњу објеката.

Члан 34.

(1) На локацији гдје се планира рушење објекта чије су водоводне инсталације везане за јавни водовод, давалац комуналне услуге ће на захтјев и на трошак власника односно корисника објекта извршити демонтажу споја.

(2) Уколико при вршењу припремних радова, инвеститор односно извођач радова наиђе на водоводну мрежу, исти је дужан одмах о томе обавијестити даваоца комуналне услуге који ће поступити у складу са претходним ставом на трошак инвеститора односно извођача радова.

(3) Инвеститор односно извођач радова који својим радом, пропуштањем или другим активностима на било који начин онемогући правилно функционисање јавног водовода, дужан је о томе одмах обавијестити даваоца комуналне услуге који ће поступити у складу са ставом 1. овог члана на трошак инвеститора односно извођача радова.

Члан 35.

(1) Не могу се изводити грађевински и други радови изнад, испод или у непосредној близини водоводних цијеви, без обавјештења даваоцу комуналне услуге.

(2) Растојање објекта јавног водовода од другог објекта или инсталација мора бити довољно, како се приликом откопавања водоводне цијеви односно радова на објекту или другим инсталацијама не би угрозили објекти јавног водовода и обрнуто.

(3) Уколико је растојање између комуналног објекта и инсталација недовољно, приликом изградње треба примјенити заштитне мјере усаглашене са даваоцем комуналне услуге а сва укрштања инсталација у том случају морају бити изграђена као трајна.

(4) Санитарно растојање јавног водовода од других објеката одређује давалац комуналне услуге у складу са Законом, овом Одлуком и општим актима даваоца комуналних услуга.

(5) Поклопци шахтова са рамовима, изграђени на саобраћајницама, не смију се оштећивати и њихова нивелета мора бити усклађена са нивелетом коловоза како не би трпјели недозвољене динамичке ударе од возила.

(6) Изградња нових комуналних инсталација и других објеката као и санација и реконструкција постојећих у близини јавног водовода не смије да угрози постојеће и будуће објекте јавног водовода. Инвеститор односно извођач радова дужан је да обезбиједе посебне мјере заштите јавног водовода под условима које утврђује давалац комуналне услуге.

(7) Уколико извођач радова оштети објекте водовода и/или канализације исти је дужан одмах писмено и усмено обавијестити даваоца комуналне услуге који ће поправку извршити одмах по сазнању а на трошак инвеститора и/или извођача радова с тим да поправци квара може присуствовати представник инвеститора и/или извођача радова ради верификације изведених радова наведених у радном налогу (потпис на радном налогу). Укупни трошкови изведених радова на поправци квара односно отклањању штете на објектима водовода и/или канализације вршиће се на основу попуњеног радног налога и утрошеног материјала а према важећем цјеновнику даваоца комуналне услуге.

(8) Јавни водовод који пролази кроз градилишта мора бити посебно заштићен од оштећења и неправилног коришћења под условима које утврђује давалац комуналне услуге.

(9) Јавни водовод који пролази кроз локације фабрика и других индустријских објеката, клиничко-болничких центара и других површина са посебном намјеном, мора бити посебно заштићен од оштећења, затрпавања, неправилног коришћења и мора бити у сваком тренутку приступачан за одржавање.

Члан 36.

(1) Давалац комуналне услуге је дужан да све кварове настале на примарној водоводној мрежи отклони у што краћем року.

(2) Уколико би радови изазвали прекид снабдијевања водом дуже од четири часа, давалац комуналне услуге је дужан прије почетка извођења радова обавијестити кориснике и надлежни градски орган управе о прекиду у снабдијевању водом за пиће са процјеном времена колико ће трајати прекид.

(3) Обавјештавање из претходног става може се вршити у средствима јавног информисања или на други погодан начин (службена интернет страница и слично).

Члан 37.

(1) По отклоњању квара давалац комуналне услуге је дужан улицу, јавни пут или другу јавну површину, оштећену извођењем радова довести у првобитно стање у року од пет дана, с тим што завршни радови асфалтирања, ако је на оштећеној површини претходно био асфалт, морају извести по првом укључењу асфалтне базе у рад.

(2) Рок из претходног става продужава се у случају више силе, за онолико колико је виша сила трајала.

Члан 38.

(1) Трошкови поправке, замјене и баждарења водомјера у случају редовних активности које планира давалац комуналне услуге, падају на терет даваоца комуналне услуге.

(2) Трошкове поправке, замјене и баждарење водомјера сноси корисник код кога је, усљед намјере или крајње непажње, дошло до оштећења водомјера (пуцање стакла, повреде пломбе и сл.).

(3) Давалац комуналне услуге је дужан, да у случају из претходног става, кориснику достави писани отправак документа којим се регулише начин замјене водомјера, рок, цијена, начин плаћања и друго.

(4) У случају одбијања корисника да изврши обавезу из претходног става давалац комуналне услуге ће привремено искључити објекат корисника док те околности трају.

(5) Корисник може уложити писмену рекламацију на налог о искључењу из претходног става овог члана, даваоцу комуналне услуге у року од осам дана од дана достављања, с тим да улагање писмене рекламације не одлаже извршење налога.

Члан 39.

(1) Водомјери морају бити заштићени и смјештени у посебним затвореним шахтовима са поклопцем који се граде о трошку инвеститора, односно власника објекта.

(2) Шахтови се граде према техничким условима које даје давалац комуналне услуге у зависности од типа водомјера и потребних инсталација у шахту.

(3) Шахт мора бити сув и приступачан читачу а одржавање шахта врши власник, односно корисник укључујући и одржавање конструкције шахта, поклопца и мердевина.

(4) Шахт мора бити увијек приступачан за интервенцију, одржавање, очитавање и предузимање других активности овлашћених радника даваоца комуналне услуге.

(5) Забрањено је остављање било каквих ствари, материјала, опреме као и на други начин онемогућавање приступа шахту.

(6) Уколико је шахт монтиран у путном појасу – саобраћајници, поклопац мора бити довољне чврстине и тежине како би исти издржао притисак возила и друге ванредне околности а уколико је шахт монтиран на другом мјесту (зелена површина, двориште и слично) поклопац мора бити тежине, облика и димензија тако да је исти у редовним околностима једноставно подићи од стране овлашћеног радника даваоца комуналних услуга.

(7) Уколико инвеститор односно извођач радова одступи од техничких услова за изградњу шахта или накнадно дође до промијењених околности (нпр. нестанак поклопца и слично), давалац комуналне услуге може по сазнању извршити реконструцију и друге неопходне радове (набавка поклопца, мердевина и слично) на трошак инвеститора односно извођача радова.

Члан 40.

(1) Шахт за водомјер и ревизиони силаз се постављају по правилу непосредно иза регулационе линије по могућности у зеленој површини. Ако је регулациона линија истовремено и грађевинска линија шахт се поставља у подруму, сутерену или на другом приступачном и заштићеном простору који одреди техничка служба даваоца комуналне услуге тако да пролаз цијеви кроз зид мора бити трајан и заштићен од слегања објекта.

(2) Ако је грађевинска линија удаљена од регулационе линије, шахт се поставља непосредно иза регулационе линије а највише до три метра иза регулационе линије с тим да уколико је прикључни вод дужи од три метра, услови оваквог извођења ће се посебно утврдити.

(3) У насељима сеоског типа шахт се изграђује у дворишту на мјесту гдје то одреди техничка служба даваоца комуналне услуге.

Члан 41.

(1) У стамбеним објектима са више стамбених јединица - станова, потрошња воде мјериће се обрачунским водомјером за сваку стамбену јединицу – стан, уколико није другачије регулисано овом Одлуком.

(2)Обрачунски водомјер се поставља на дијелу кућних водоводних инсталација иза другог вентила (вентила са испустом) главног водомјера, по правилу у стубишту објекта на мјесту приступачном за овлашћене раднике даваоца комуналне услуге с тим да обрачунски водомјер мора бити тако уграђен - монтиран да се преко њега врши мјерење укупне потрошње воде сваке стамбене односно пословне јединице појединачно.

(3)Обрачунски водомјер се поставља у касету сачињену од метала или другог одговарајућег материјала са покретном горњом и предњом страном која обавезно мора имати могућност закључавања. У једну касету се може поставити највише четири водомјера с тим да касета мора бити увијек закључана а један примјерак кључа касете се обавезно предаје надлежној служби даваоца комуналних услуга без накнаде.

(4) Корисник и трећа лица су дужна омогућити овлашћеним радницима даваоца комуналне услуге несметан приступ обрачунском водомјеру за потребе очитавања потрошње, његове редовне и ванредне замјене, отклањања свих врста кварова на обрачунском водомјеру и искључења, с тим да трошкови поправке кварова који су узроковани активностима других лица и искључења падају на терет власника односно корисника објекта.

Члан 42.

У стамбено-пословним објектима уградња водомјера за пословне просторе и уградња водомјера за хидрантску мрежу, врши се у шахту испред објекта за сваку јединицу посебно.

**5. Потрошња, регистрација, обрачун и плаћање утрошене воде**

Члан 43.

(1) Потрошња воде утврђује се мјерењем преко водомјера.

(2) Јединица за мјерење и плаћање утрошене воде је један метар кубни, односно 1.000 литара.

(3) Тип и врста водомјера одређује се у складу са Законом о мјерним јединицама и мјерилима и општим актима даваоца комуналне услуге.

(4) Количину испоручене воде утврђује давалац комуналних услуга и то очитавањем главног водомјера и обрачунског водомјера као и процјеном у случајевима утврђеним овом Oдлуком.

(5) Количина испоручене воде очитавањем главног водомјера и обрачунског водомјера утврђује се на основу разлике стања на бројчанику водомјера између два очитавања с тим да се очитавају само цијеле јединице мјере на бројчанику водомјера.

(6)Корисници односно друга лица, као власници кућних инсталација, солидарно су одговорни за плаћање количине испоручене воде која је настала на основу разлике између очитаног стања на главног водомјеру и укупно очитаног стања на свим обрачунским водомјерима, према принципу „растура воде“, у складу са овом Одлуком.

(7) Корисник воде је дужан да омогући очитавање водомјера и има право да присуствује очитавању главног водомјера и обрачунског водомјера.

Члан 44.

(1) Очитавање водомјера врше овлашћени радници даваоца комуналне услуга који су дужни видно носити важећу акредитацију као и друга обиљежја даваоца комуналне услуге (униформа и слично).

(2) Корисник и трећа лица су дужна омогућити овлашћеним радницима из претходног става несметан приступ водоводној и канализационој мрежи и мјерним уређајима који се налазе унутар посебног дијела зграде или других некретнина корисника односно трећих лица.

(3) Давалац комуналне услуге је дужан да приликом очитавања мјерних уређаја или вршења интервенција на његовој мрежи и мјерним уређајима који се налазе унутар посебног дијела зграде или посједа корисника поступа са пажњом доброг домаћина и привредника а сваку штету коју учини власнику или кориснику посебног дијела зграде или посједа дужан је да одмах о свом трошку отклони или правично надокнади.

(4) Очитавање водомјера се по правилу врши сваког мјесеца у току радног времена даваоца комуналних услуга а изузетно ван радног времена и викендом.

Члан 45.

(1) Уколико се очитавање водомјера не може извршити из било ког разлога за који није одговоран даваоц комуналне услуге, читач ће кориснику оставити писмено обавјештење са назнаком да отклони разлоге неочитавања и обавијести даваоца комуналне услуге у року од седам дана од дана остављања обавјештења.

(2) Ако корисник не поступи по одредби из претходног става, давалац комуналне услуге ће паушално обрачунати и задужити корисника на основу просјечне потрошње из претходне године у којој је правилно извршено очитавање.

(3) Уколико корисник односно власник објекта не отклони разлоге неочитавања водомјера ни у року од 3 (три) мјесеца од од дана остављања обавјештења кориснику из става 1. овог члана, сматраће се да корисник комуналне услуге користи ненамјенски у ком случају давалац комуналне услуге може објекат корисника односно власника објекта привремено искључити на јавној површини са јавне водоводне мреже све вријеме док корисник односно власник објекта не отклони у цјелости разлоге неочитавања, с тим да трошкови овог искључења падају на терет корисника, односно власника објекта.

(4) У случају да због неодржавања окна - шахта у исправном стању постоји реална опасност од загађивања воде и/или угрожавања хигијенске безбиједности јавне водоводне мреже, сматраће се да корисник комуналну услуга користи ненамјенски у ком случају давалац комуналне услуге може објекат корисника односно власника објекта привремено искључити са јавне водоводне мреже док се окно - шахт не оспособи у цјелости према упутствима даваоца комуналне услуге.

Члан 46.

(1) Власници или корисници јединица које се водоснабдијевају преко заједничког водомјера, уговором, овјереним код надлежног органа, уређују међусобне односе у коришћењу заједничког водомјера и заједничких инсталација, а нарочито: критеријуме о учешћу сваког власника иоли корисника у потрошњи и плаћању утрошка воде, појединачну и заједничку одговорност у случају неблаговременог измирења обавеза за утрошену воду, односно у случају примјене мјере искључивања из система водоснабдијевања због неблаговременог измиривања обавеза за утрошену воду према испостављеном рачуну.

(2) Примјерак уговора из претходног става овог члана корисници заједничког водомјера достављају даваоцу комуналне услуге.

(3) Изузетно, у случају да власници или корисници не закључе уговор из става 1. овог члана, обрачун плаћања утрошене воде врши се тако што се укупно очитана количина утрошене воде подијели са укупним бројем станара/корисника у објекту који се снабдијева преко заједничког водомјера и тако добијена јединица помножи са бројем чланова појединачног породичног домаћинства. Трошкове поновног прикључења на систем водоснабдијевања, корисници сносе солидарно.

Члан 47.

(1) Давалац комуналне услуге је обавезан вршити редовну контролу (баждарење) водомјера сваких пет година.

(2) Корисник има право писмено тражити од даваоца комуналних услуга да изврши провјеру исправности (ванредну контролу) показивања водомјера уколико је претходно уплатио накнаду на име ванредне контроле о чијем резултату ће се корисник писмено обавијестити. Уколико се након ванредне контроле испостави одступање из члана 48. ове Одлуке, уплаћена накнада ће бити враћена кориснику а уколико се утврди да је водомјер исправан трошкове демонтаже, баждарења и поновног монтирања водомјера сноси корисник.

(3) На захтјев из претходног става овог члана, давалац комуналне услуге је дужан у року од десет дана демонтирати водомјер и непосредно послије демонтирања доставити га служби за контролу водомјера. Демонтажа и поновно монтирање водомјера врши се у присуству корисника.

(4) Приликом скидања - демонтирања водомјера, давалац комуналних услуга сачињава записник или други документ, са означењем корисника, датума, броја водомјера и стања бројила у моменту демонтирања.

Члан 48.

(1) У случају већег одступањатачности мјерења водомјера од дозвољеног сходно Закону о мјерним јединицама и мјерилима врши се исправљање зарачунатог износа за воду према висини установљеног одступања у корист потрошача.

(2) За обрачун се узима највеће одступање између доње и горње границе тачности мјерења, а обрачунати износ може се исправити само за вријеме у којем је водомјер неисправно показивао и то сразмјерно према евидентираној потрошњи, али највише до 90 дана.

(3) Начин обрачуна потрошње воде из претходног става примјењује се и када се временско раздобље неисправног показивања потрошње не може тачно утврдити.

(4) Основа за процјену је средња потрошња у последња три мјесеца када је водомјер исправно показивао потрошњу воде.

Члан 49.

(1) Преко хидраната јавног водовода забрањено је користити воду без сагласности даваоца комуналне услуге, осим када се вода користи за потребе ватрогасне службе. У овом случају ватрогасна служба је дужна накнадно обавијестити даваоца комуналне услуге.

(2) Мјеста на којима се налазе хидранти морају бити обиљежена.

(3) О одржавању уличних хидраната стара се давалац комуналне услуге а о одржавању дворишних и унутрашњих хидрантских мрежа у зградама, школским објектима, пословним, привредним и другим објектима старају се власници односно корисници за чије потребе је иста саграђена без обзира на локацију исте.

(4) Давалац комуналне услуге не наплаћује воду која се утроши за гашење пожара из јавних хидраната.

(5) Потрошња воде из јавног хидранта, ако се не мјери водомјером утврђује се и плаћа на основу комисијске процјене. У комисију коју образује давалац комуналне услуге обавезно улази и представник потрошача.

Члан 50.

(1) Водомјер за хидрантску мрежу се по правилу региструје на оног корисника односно власника објекта који је регистрован као корисник услуге водоснабдијевања објекта преко санитарне мреже а за чије потребе се и уграђује водомјер за хидрантску мрежу а који је истовремено одговоран и за уредно и благовремено плаћање накнаде на име одржавања дворишних и унутрашњих хидрантских мрежа у зградама, пословним и другим објектима као и осталих давања (потрошња, водни доприноси и слично) у вези са водомјером за хидрантску мрежу.

(2) Уколико је формирана ЗЕВ, водомјер за хидрантску мрежу се по правилу региструје на исту, с тим да се обавеза измирења накнаде на име одржавања дворишних и унутрашњих хидрантских мрежа у зградама, пословним и другим објектима као и остала давања (потрошња, водни доприноси и слично) у вези са водомјером за хидрантску мрежу равномјерно распоређује на све кориснике регистроване за водоснабдијевање преко заједничког односно обрачунских водомјера, ако није другачије уређено овом Одлуком.

(3) Уколико није формиран ЗЕВ, давалац комуналне услуге по службеној дужности региструје водомјер за хидрантску мрежу као „хидрантски водомјер етажних власника зграде“ с тим да обрачун и начин измирења накнаде за одржавање хидрантских мрежа као и остала давања врши на начин прописан претходним ставом.

Члан 51.

(1) Утврђивање количине утрошене воде процјеном врши се у сљедећим случајевима:

а) у случају смрзавања воде у водомјеру или другог оштећења изазваног ниским температурама;

б) при замјени водомјера, ако је водомјер скинут а на његово мјесто није постављен други водомјер;

в) у периоду у ком се установи да водомјер мјери нетачно проток;

г) ако се потрошач бесправно прикључио на јавну водоводну мрежу или није водомјер уграђен;

д) у другим оправданим ситуацијама.

(2) Утврђивање количине утрошене воде процјеном, у случајевима из претходног става овог члана, врши давалац комуналне услуге, на основу просјечне мјесечне потрошње обрачунате за претходни квартал а уколико то није могуће, тада на основу просјечне мјесечне потрошње обрачунате за претходни квартал објекта исте или сличне намјене, природе, врсте и величине чији је водомјер уредно регистрован код даваоца комуналне услуге.

Члан 52.

(1) Давалац комуналне услуге обавезан је најмање четири пута годишње очитавати водомјере.

(2) Изузетно, очитавање привредних потрошача се врши мјесечно.

Члан 53.

(1)Накнаде заизвршене услуге водоснабдијевања и одвођења отпадних вода и накнада за водомјеру јединицу (водомјер за санитарну и/или хидрантску мрежу) плаћају се према важећем цјеновнику даваоца комуналне услуге који се доноси уз сагласностнадлежног градског органа,док се остале накнаде (водни доприноси и слично) утврђују и плаћају у складу са законом и другим прописима.

(2) Носилац обавезе плаћања накнада из овог члана је регистровани корисник.

(3) Уколико регистровани корисник односно власник објекта није пријавио податке о промјени корисника односно власништва над објектом у року од осам дана од дана настанка промјене исти су солидарно дужни измиривати накнаде из овог члана заједно са стварним корисником односно новим власником објекта.

(4) Уколико регистровани корисник није власник објекта коме се врши пружање комуналних услуга (нпр. објекат дат у закуп и слично), власник објекта је солидарно обавезан за измирење накнада из овог члана заједно са регистрованим корисником.

Члан 54.

(1) Пружање и коришћење комуналних услуга водоснабдијевања и одвођења отпадних вода врши се уколико се корисник комуналне услуге претходно уредно регистроваоодносно пререгистровало код даваоца комуналне услуге,уз доставу одговарајуће документације, према правилима даваоца комуналне услуге и закључило уговор о пружањукомуналних услуга као формуларни (типски) уговор чији текст мора бити унапријед доступан кориснику и једнак за све кориснике.

(2) Изузетно, лица из претходног става могу се привремено регистровати односно пререгистровати и закључити уговор о привременом пружању комуналних услуга, уколико у моменту подношења захтјева нису у могућности доставити сву тражену документацију што је потребно посебно назначити на обрачуну.

(3) Корисници који су регистровани до дана ступања на снагу ове Одлуке, а нису закључили уговор о пружању комуналних услуга, дужни су извршити упис података у одговарајући регистар корисника и закључити уговор о пружању комуналних услуга најкасније у року од двије) године, према динамици коју одреди давалац комуналних услуга.

(4) Заједнички водомјер се по правилу региструје на ЗЕВ, уколико је иста формирана, у ком случају ЗЕВ и регистровани корисници односно власници стамбених и пословних јединица који се водоснабдијевају преко заједничког водомјера, солидарно одговарају за измиривање дуговања насталих пружањем комуналне услуге преко заједничког водомјера.

(5) Давалац комуналне услуге доноси општи акт којим утврђује поступак регистрације и пререгистрације корисника у складу са овом Одлуком.

(6) У успостави и вођењу регистра корисника, давалац комуналне услуге, дужан је да поштује прописе којима се уређује заштита личних података грађана.

Члан 55.

(1) Новосаграђени вишепородични стамбени и стамбено-пословни објекти се региструју тако што се главни и обрачунски водомјери сваке стамбене односно пословне јединице евидентирају на инвеститора односно власника објекта све док власници или корисници јединица у објекту не поднесу захтјев за пререгистрацију и закључе уговор о пружању комуналних услуга, у складу са овом Одлуком и општим актима даваоца комуналне услуге. Главни водомјер се пререгиструје на ЗЕВ након што се иста формира.

(2)За потребе регистрације из претходног става, инвеститор и давалац комуналне услуге закључују уговор о пружању комуналних услуга за све стамбене односно пословне јединице.

Члан 56.

(1) Корисник односно власник објекта као и друга овлашћена лица дужна су писмено пријавити даваоцу комуналне услуге сваку промјену (нпр. продаја објекта, давање у закуп, смрт корисника и слично) у року од осам дана од дана настанка промјене.

(2) Промјене података у вези са промјеном броја чланова у домаћинству за корисника чија се стамбена јединица водоснабдијева преко заједничког водомјера зграде, уколико уговором етажних власника није другачије уређено, врши се на основу овјерене и потписане потврде предсједника ЗЕВ-а.

(3) Уколико ЗЕВ није формирана, промјена подтака из претходног става овог члана, врши се на основу овјерене и потписане изјавеносиоца домаћинства. Давалац изјаве је лично и материјално одговоран за тачност датих података.

Члан 57.

(1) Плаћање накнада по основу пружених комуналних услуга врши се мјесечно на основу испостављеног рачуна обрачунатог у складу са потрошњом која је очитана на водомјеру.

(2) Корисник има право поднијети писмену рекламацију на достављени рачун из претходног става овог члана, у року од осам дана. Давалац комуналне услуге рјешава рекламацију без одлагања и о томе обавјештава подносиоца.

Члан 58.

Код обрачуна за плаћање потрошње воде у зградама са више станова, пословних простора и других објеката који имају заједнички водомјер врши се тако што се од заједничког водомјера првенствено одбије потрошња воде у пословним објектима и становима са индивидуалним водомјерима док се остатак - разлика између заједничког водомјера и обрачунских водомјера распоређује на станове који немају уграђене водомјере, сразмјерно броју чланова домаћинства, ако уговором није другачије предвиђено. а за чије уредно и благовремено измирење солидарно су одговорни ЗЕВ, уколико је иста формирана и корисници односно власници стамбених и/или пословних јединица.

Члан 59.

Предсједник ЗЕВ-а дужан је да на захтјев даваоца комуналне услуге у року од петнаест дана од дана поднесеног захтјева достави евиденцију о етажним власницима, податке о етажној својини у згради којом заједница управља, броја чланова у становима као и друге податке од значаја за рад даваоца комуналних услуга.

Члан 60.

(1) Давалац комуналне услуге може искључити корисника са водоводне мреже у случајевима утврђеним законом и уговором о пружању комуналне услуге.

(2) Искључење корисника, у смислу претходног става овог члана, проводи се на основу налога даваоца комуналне услуге који се доставља кориснику. Налог мора садржавати основ искључења.

(3) Корисник комуналне услуге, против налога из претходног става овог члана, има право да у писаном облику, приговори у року одређеном налогом. Одлука даваоца комуналне услуге по приговору је извршна.

(4) Изузетно од претходног става овог члана, у случају прикључења корисника без одобрења надлежног органа односно даваоца комуналне услуге или одбијања закључења уговора о коришћењу комуналне услуге, налог за искључење корисника извршиће се без обзира на приговор корисника.

(5) Приликом искључења објекта из овог члана, давалац комуналне услуге се по правилу користи системом демонтаже - скидања водомјера, а изузетно системом пломбирања у ком случају пломба има статус службеног печата даваоца и ужива кривично-правну заштиту, у складу са законом.

(6) Општим актом даваоца комуналне услуге уређују се питања искључења корисника са водоводне мреже, у складу са законом и овом Одлуком.

Члан 61.

(1) Искључење корисника од снабдијевања водом, под условима из претходног члана, траје све док се не отклоне недостаци због којих је дошло до искључења.

(2) Трошкове искључења и поновног прикључења на водоводну мрежу сноси корисник односно власник објекта.

(3) Изузетно, обустава снабдијевања водом због неблаговременог плаћања рачуна за утрошену воду не може се извршити јавним здравственим установама, ватрогасној служби, школама и дјечијим установама.

**6. Штедња воде**

Члан 62.

Када услед више силе не могу да се задовоље потребе свих корисника водом корисници се снабдијевају према следећем приоритету:

а) јавне здравствене установе,

б) дјечије установе и школе,

в) ватрогасна служба,

г) домаћинства и

д) остали потрошачи.

Члан 63.

(1) У случају веће несташице воде због суше или било којих других разлога давалац комуналне услуге доноси план ограничења потрошње воде, уз претходну сагласност надлежног градског органа.

(2) У случају веома тешке несташице воде, нарочито послије елементарних непогода, Градоначелник Града Бијељина ће својом наредбом прописати начине ограничења потрошње воде, контролу и мјере за извршење наредбе.

(3) Ограничења потрошње воде из става 1. и 2. овог члана не односе се на ватрогасну службу и употребу воде за гашење пожара.

**7. Пречишћавање и одвођење отпадних вода**

Члан 64.

(1) Пречишћавање и одвођење искоришћених и отпадних вода врши се у јединственим техничко-технолошким канализационим системима, у складу са овом Одлуком.

(2) Канализациони системи из претходног става овог члана дијеле се на:

а) јавну (фекалну) канализацију,

б) јавну кишну канализацију,

в) кућну канализацију и

г) канализацију за посебне намјене (у индустријским и другим објектима).

Члан 65.

Систем јавне (фекалне) канализације (у даљем тексту: јавна канализација) чине:

а) колектори,

б) ревизиона окна,

в) прикључни водови на јавну канализацију,

г) црпне станице,

д) секундарни уређаји за пречишћавање отпадних вода,

ђ) таложници - водонепропусне септичке јаме,

е) окна и затворени канали,

ж) пречистачи и

з) други објекти везани за функционисање система јавне канализације.

Члан 66.

Систем јавне кишне канализације односно канализациони систем за сакупљање и одвођење површинских атмосферских и отпадних вода са јавних површина (у даљем тексту: кишна канализација) чине:

а) одводни канали,

б) дренаже,

в) сливници,

г) ревизиона окна,

д) сепаратори нафте, нафтних деривата и осталих лаких течности и

е) други објекти за уклањање атмосферских и површинских отпадних вода са јавних површина.

Члан 67.

Систем кућне канализације чине објекти и уређаји за испуштање отпадних вода из грађевинских и других објеката, односно стамбених зграда које се налази до 3 m унутар парцеле иза регулационе линије до првог ревизионог окна, укључујући и њега а рачунајући од уличног цјевовода.

Члан 68.

Систем канализације за посебне намјене чине:

а) сви вертикални и хоризонтални водови и објекти индустријске канализације којима се одводе отпадне воде,

б) уређаји за предтретман отпадних вода прије упуштања у јавни канализациони систем и таложница,

в) мјерачи протока и други објекти и средства везани за функционисање канализације за посебне намјене.

Члан 69.

(1) Системом јавне канализације управља и одржава давалац комуналне услуге.

(2) Системом кишне канализације управља Град, а исту, по правилу, одржава давалац комуналне услуге када је то резултат проведеног поступка у складу са прописима о јавним набавкама.

(3) Системом кућне и канализације за посебне намјене управља и одржава власник односно корисник.

Члан 70.

Објекти јавне канализације се граде по инвестиционо - техничкој документацији са урбанистичко (локацијско) - техничким условима а под надзором даваоца комуналне услуге.

Члан 71.

(1) Техничка документација за изградњу јавне канализације издаје се по претходној сагласности даваоца комуналне услуге у погледу испуњавања техничких и других услова у складу са Законом, овом Одлуком и општим актима даваоца комуналне услуге.

(2) Податке, односно услове за пројектовање кућног канализационог прикључка одређује давалац комуналне услуге на основу расположивих података и техничких норматива.

(3) Услове за пројектовање канализационог прикључка за индустријске, производне и друге пословне објекте а у складу са законом и овом Одлуком издаје давалац комуналне услуге.

(4) Услове за пројектовање канализационог прикључка давалац комуналне услуге издаје на захтјев и на трошак инвеститора у року од 30 дана, а инвеститор је дужан да техничку документацију канализационог прикључка изради према добијеним условима.

Члан 72.

Градски орган управе надлежан за комуналне послове издаје рјешење за прикључак на јавну канализацију за све објекте који се прикључују на јавну канализацију, с тим да је Инвеститор објекта претходно прибавио сагласност на техничку пројектну документацију у вези са прикључком на канализациону мрежу (у даљем тексту: "канализациона сагласност"), коју издаје давалац комуналне услуге.

Члан 73.

O свакој промјени у производним активностима корисника јавне канализације које утичу на промјену квалитета и количине отпадних вода, корисник је дужан прибавити сагласност даваоца комуналне услуге и истог унапријед писмено обавијесити о термину када ће доћи до упуштања отпадних вода са промјењеним квалитетом и количином.

Члан 74.

На захтјев носиоца права коришћења или власника објекта може се изградити јавна канализација која није планирана, ако носилац права коришћења или власник обезбиједи средства за изградњу канализационог вода са прикључцима на канализациону мрежу.

Члан 75.

(1) Прикључак кућне канализације на систем јавне канализације изводи искључиво давалац комуналне услуге.

(2) Извођење прикључака, како за нове, тако и за постојеће зграде, врши се на терет инвеститора, власника или корисника објекта.

(3) Приликом изградње нове канализационе мреже, инвеститор односно корисник објекта је дужан да о свом трошку изврши измјештање постојећих канализационих прикључака на нову канализациону мрежу, укине и уклони стару канализациону мрежу а све у року од шест мјесеци од дана издавања рјешења о употреби за новоизграђену јавну канализациону мрежу.

Члан 76.

(1) Канализациони кућни прикључак изводи се тако што се инсталације кућне канализације непосредно спајају са јавном канализационом мрежом у најближем ревизионом окну до јавне канализације.

(2) По завршетку радова из претходног става непокретност се мора довести у првобитно стање и власнику непокретности надокнадити евентуално проузроковану штету насталу радовима на земљишту, на терет корисника подносиоца захтјева.

(3) На једној грађевинској парцели објекат се прикључује на јавну канализацију, по правилу, једним канализационим прикључком. У зградама са више улаза, за сваки улаз се може извести посебан канализациони прикључак.

(4) Преко једног канализационог прикључка на јавну канализациону мрежу може се прикључити унутрашња инсталација канализације само једног објекта.

(5) Ако је на грађевинској парцели изграђено више независних објеката или један објекат има више ламела, за унутрашњу инсталацију канализације сваког објекта, односно ламеле, поставља се, по правилу, посебан канализациони прикључак.

(6) Изузетно од претходног става, преко једног канализационог прикључка могу се прикључити унутрашње инсталације канализације два или више објеката ако се ти објекти налазе у оквиру одређеног комплекса односно функционалне цјелине или ако топографија односно други теренски услови онемогућавају постављање појединачних канализационих прикључака.

(7) Монтажни објекти који су постављени у складу са важећим прописима а који испуштају отпадне воде, морају се прикључити на јавну канализациону мрежу преко канализационог прикључка према техничким условима које издаје давалац комуналне услуге у складу са овом Одлуком.

Члан 77.

Носилац права коришћења зграде односно власник објекта дужан је да одржава прикључак од првог ревизионог окна колектора до грађевинског објекта.

Члан 78.

(1) Комунални и сви други радови који се изводе изнад или у непосредној близини јавне канализације, изводе се уз претходно мишљење даваоца комуналне услуге.

(2) Радове на заштити и обезбјеђењу канализационе мреже и објеката канализације изводи давалац комуналне услуге на терет инвеститора.

Члан 79.

(1) Изграђене уређаје, објекте и опрему јавне канализације инвеститор је дужан, након добијања дозволе на употребу да преда даваоцу комуналне услуге на управљање у року од 30 дана од дана добијања употребне дозволе.

(2) Поступак спајања - прикључења новоизграђеног дијела канализације на постојећу канализацију врши се сходном примјеном одредби ове Одлуке за прикључење новоизграђене водоводне мреже на постојећу водоводну мрежу.

Члан 80.

(1) Носилац права коришћења, односно власник објекта дужан је спојити своју кућну канализацију на јавну канализацију чим ова буде изграђена испред његовог објекта, а најдаље у року од 3 (три) мјесеца од дана завршетка изградње објекта јавне канализације.

(2) О завршетку изградње објекта јавне канализације, предузеће које је извело радове је дужно обавијестити носиоца права коришћења, односно власника објекта код кога је створен технички услов за прикључење.

Члан 81.

Техничке услове и начин прикључења кућне и канализације за посебне намјене на јавну канализацију утврђује давалац комуналне услуге, у складу са законом и општим актима даваоца комуналне услуге.

Члан 82.

(1) Давалац комуналне услуге изводи радове прикључења канализације за посебне намјене.

(2) Трошкове прикључења на јавну канализацију и одржавање прикључене канализације од првог ревизионог окна (које се налази унутар парцеле на удаљености максимално 3 m иза регулационе линије) сноси корисник односно власник објекта.

Члан 83.

(1) Прикључним водом у индивидуалној стамбеној згради сматра се вод од уличног канализационог вода до првог окна иза регулационе линије. Прво окно може бити удаљено највише до 3 метра од регулационе линије. У случају да је прикључени вод дужи од 3 метра услови оваквог извођења прикључака се посебно утврђују.

(2) Прикључење унутрашњих инсталација на уличну канализациону мрежу врши се према правилима која важе за прикључење објеката и водоводних инсталација за јавну водоводну мрежу у складу са овом Одлуком с тим да први ревизиони силаз припада власнику односно кориснику објекта и одговоран је за његово одржавање.

(3) Изграђени канализациони прикључак је саставни дио јавне канализације и одржава га давалац комуналне услуге у складу са овом Одлуком.

Члан 84.

Сваки објекат који се спаја са јавном канализацијом мора имати свој посебан прикључак и сабирни канал у виду ревизионог шахта, а изузетно се може дозволити прикључење на канализацију и на други начин ако је то условљено другим техничким условима.

Члан 85.

Прикључење индустријских објеката на јавну канализацију може се дозволити уколико су постављени одговарајући уређаји за претходно пречишћавање и инструменти за мјерење количине и квалиета отпадних вода предвиђених техничком документацијом.

Члан 86.

(1) Ако се корисник прикључи на канализациону мрежу без одобрења, давалац комуналне услуге ће таквог корисника искључити са канализационе и водоводне мреже са правом на накнаду штете, накнаду трошкова искључења и других оправданих трошкова.

(2) Одвођење отпадних вода може се привремено ускратити кориснику услуге у случајевима утврђеним законом и уговором о пружању комуналних услуга, ако за то постоје техничке могућности а да се притом не омета вршење комуналне услуге одвођења отпадних вода другим корисницима.

Члан 87.

(1) Давалац комуналне услуге има право и обавезу да предузима потребнемјере за заштиту комуналних објеката канализације, приликом њихове изградње и постављања, коришћења, одржавања и замјене, у складу са овом Одлуком.

(2) Забрањено је обављање радова и других грађевинских активности испод, изнад и поред комуналних објеката канализације, којима се нарушава несметано и безбједно одвођење и пречишћавање атмосферских и отпадних вода или се угрожава сигурност људи и околине.

Члан 88.

(1) Корисник услуге који за своје потребе користи воду која није дистрибуисана преко система јавног водовода и исту, након употребе, испушта у систем канализације, дужан је да, на захтјев даваоц комуналне услуге, у року од седам дана угради мјерни уређај за мјерење количине испуштене отпадне воде с тим да уколико не постоје техничке могућности за уградњу мјерног уређаја за мјерење количине отпадне воде, корисник услуге односно власник објектаје дужан да у року од 3 (три) мјесеца од дана усменог или писменог обавјештења од стране даваоца комуналне услуге обезбиједити техничку могућност за уградњу мјерног уређаја. До момента постављања мјерног инструмента, количина испуштене воде ће се обрачунавати паушално, на основу одређених параметара даваоца комуналне услуге.

(2) Мјерни уређај из претходног члана мора бити лоциран тако да чини саставни дио унутрашње инсталације канализације и мора бити уграђен у складу са условима које прописује давалац комуналне услуге а приступачан у сваком тренутку за очитавање.

(3) Корисник услуге је дужан да сноси трошкове набавке уградње и одржавања мјерног уређаја из става 1. овог члана.

Члан 89.

(1) Ради заштите и одржавања канализације, забрањено је:

а) ометање даваоца комуналне услуге у предузимању потребних мјера за заштиту комуналних објеката канализације, приликом њихове изградње, постављања, коришћења, искључења, одржавања и замјене,

б) засађивање дрвећа и другог растиња на земљишту изнад или у непосредној близини комуналних објеката канализације којима се угрожава сигурност тих објеката

в) остављање ствари, опреме, материјала или паркирање возила на комуналним објектима канализације као и вршење других радњи којима се оштећују ти објекти;

г) одлагање у канализациони систем преко ревизионих окана материја које ремете или спрјечавају нормалан хидраулични гравитациони ток отпадних вода (грађевински шут, комунални отпад, органски отпад, опасни отпад и др.)

д) упуштање у фекални канализациони систем атмосферских вода ( са кровова зграда, паркинга и др

(2) Лице које изврши неку од радњи из претходног става дужно је да надокнади даваоцу комуналнихуслуга штету која је проузрокована забрањеном радњом.

Члан 90.

Корисник односно власник објекта који је према прописима дужан да има уграђен уређај за претходно пречишћавање а прикључен је на јавну канализацију те истовремено и одговоран за исправан рад уређаја за претходни третман, дужан је на захтјев комуналне полиције или даваоца комуналне услуге одмах и хитно отклонити о свом трошку евентуалне кварове на својим уређајима за пречишћавање отпадних вода како би се квалитет отпадних вода који се упушта у јавну канализацију ускладио са прописаним нивом квалитета, уколико ови уређаји не дају тражене ефекте претходног пречишћавања.

**8. Одржавање канализације**

Члан 91.

(1) Под одржавањем канализације сматра се: чишћење таложника и шахтова, мреже кишне и фекалне канализације, одржавање шахтова и цјевовода од запушења муља, шљунка и слично, оправка оштећења канализације, чишћење излива садржаја отпадних и фекалних вода из канализације и чишћење загађених површина са дезинфекцијом истих.

(2) О одржавању фекалне канализационе мреже са свим припадајућим објектима, главних колектора, црпних станица и постројења за пречишћавање отпадних вода стара се давалац комуналне услуге у складу са овом Одлуком.

(3) О одржавању система кућшне канализације из члана 67. Одлуке , старају се власници односно корисници.

(4) О одржавању индустријске канализације старају се власници односно корисници објеката који су прикључени на индустријску кнализацију.

**9. Заштита система канализације**

**9.1.Опште одредбе о заштити система канализације**

Члан 92.

(1) Заштита система канализације проводи се према одредбама Правилника о условима испуштања отпадних вода у јавну канализацију, Правилника о третману и одводњи отпадних вода за подручја градова и насеља гдје нема јавне канализације и других прописа који регулишу ову област.

(2) Корисник односно друго лице које изврши неку од радњи забрањених прописима из претходног става дужно је да надокнади штету даваоцу комуналних услуга која је проузрокована забрањеном радњом.

Члан 93.

(1) Растојање комуналних објеката канализације од сваког другог објекта мора бити довољно удаљено да се приликом откопавања канализационе цијеви или другог комуналног објекта канализације не угрози други објекат или обрнуто. Уколико је растојање између комуналних објеката канализације недовољно, приликом извођења радова треба примијенити одговарајућу заштиту а сва укрштања инсталација у том случају морају бити изграђена као трајна.

(2) Санитарно растојање комуналног објекта канализације од других објеката одређује давалац комуналне услуге у складу са Законом и општим актима даваоца.

(3) Изградња нових објеката, санација, доградња, реконструкција постојећих објеката као и извођење других радова у непосредној близини јавне фекалне и кишне канализације не смије да угрози постојеће комуналне објекте канализације. Инвеститор и извођач радова дужни су да приликом извођења радова поштују локацијске и друге услове и да обезбиједе посебне мјере заштите канализације под условима које утврђује давалац комуналне услуге.

(4) Инвеститор односно извођач радова који својим радом онемогући несметано функционисање јавне канализације дужан је да одмах о томе обавијести даваоца комуналне услуге. Поновно успостављање несметаног функционисања канализације као и евентуална накнада штете причињена даваоцу комуналне услуге или трећем лицу пада на терет инвеститора односно извођача радова који је у току извођења радова својим радом односно пропуштањем онемогућио несметано функционисање канализације.

Члан 94.

(1) Сваки отвор на комуналном објекту канализације (ревизиони силаз, сливник, вентилација итд.) мора увијек бити безбједан и приступачан за интервенцију и одржавање а уколико је изграђен на саобраћајници, мора бити у нивоу саобраћајнице како не би трпио недозвољене динамичке ударе од возила.

(2) Физичко односно правно лице коме је дата на управљање и одржавање површина јавне намјене на којој се налази комунални објекат канализације дужан је да мјесто на коме се налази тај комунални објекат канализације посебно заштити од оштећења, затрпавања, неправилног коришћења као и да омогући да у сваком тренутку буде приступачно ради одржавања и обављања других активности од стране овлашћених радника даваоца комуналних услуга.

Члан 95.

(1) У случају крађе, изненадног искакања и лома поклопца ревизионог силаза и сливничке решетке комуналних објеката канализације, давалац комуналне услуге је дужан да одмах по пријави или сазнању на други начин, предузме хитне мјере обезбјеђења и замјене ових елемената и о томе обавијести градски орган управе надлежан за комуналне послове и саобраћаја као и надлежну службу унутрашњих послова.

(2) Власник или корисник коме су дати на управљање и одржавање објекти и средства из претходног става овог члана дужан је да о свом трошку поправи квар односно постави нове поклопце односно сливничке решетке.

**9.2. Контрола отпадних вода**

Члан 96.

(1) За системско праћење и контролу квалитета отпадних вода стамбених објеката одговоран је корисник канализације.

(2) За праћење и контролу квалитета индустријских отпадних вода као и повремену контролу осталих корисника јавног канализационог система, према одговарајућим станадрдима, одговоран је давалац комуналне услуге и корисници.

(3) За квалитет отпадних вода одговоран је корисник јавне канализације, с тим да одговорно лице за испуштање отпадних вода корисника јавне канализације и његов замјеник морају бити познати одговорном лицу даваоца комуналне услуге о чему се стара корисник канализације.

(4) Одговорна служба даваоца комуналних услуга мора располагати свим основним подацима о корисницима канализације (катастар загађивача) као штосу:

а) врста, количина и особине свих токова отпадних вода које корисник испушта у јавну канализацију,

б) врсту и начин испуштања,

в) постојећа техничка рјешења за смањење загађења односно постројење за предтретман.

(5) Утврђивање степена загађености отпадне воде врши се путем хемијске, биолошке и бактериолошке анализе узорака и утврђивању количине испуштене отпадне воде.

(6) Анализа и мјерење врши се најмање једном мјесечно.

(7) Узорци отпадне воде узимају се прије упуштања у јавну канализацију, односно непосредно иза уређаја за претходно пречишћавање отпадних вода с тим да је корисник комуналне услуге односно власник објекта дужан да доставља даваоцу комуналне услуге резултате самомониторинга.

(8) Узимање узорака отпадних вода врши овлашћени радник даваоца комуналне услуге, по правилу, у присуству корисника јавне канализације а начин и вријеме узимања узорака одређује давалац комуналне услуге.

(9) О узетом узорку отпадне воде сачињава се записник.

(10) Уколико услед грешака или других хаварија у раду корисник канализације изазове испуштања која могу оштетити или довести до оштећења систем јавне канализације, корисник је дужан одмах обавијестити одговорно лице даваоца комуналних услуга.

Члан 97.

(1) Све трошкове испитивања сопствених отпадних вода сноси физичко или правно лице које сирове или пречишћене отпадне воде испушта у јавну канализацију.

(2) Уколико резултати анализе квалитета отпадних вода корисника јавне канализације нису у складу са прописаним граничним вриједностима, корисник је дужан да предузме одговарајуће мјере како би загађење довео у дозвољене границе.

(3) Уколико резултати анализе квалитета отпадних вода корисника јавне канализације нису у складу са граничним вриједностима или се покаже да таква отпадна вода представља непосредну опасност за живот и здравље људи који одржавају канализацију или за стабилност и нормално функционисање објеката јавне канализације, давалац комуналних услуга може од корисника захтијевати обустављање испуштања такве отпадне воде све док постоји опасност од наведених посљедица и да истовремено о томе обавијести надлежне органе Града, Агенцију за воде и ресорно министарство за водопривреду.

(4) Давалац комуналне услуге има право на надокнаду штете и трошкова проузрокованих испуштањем у јавну канализацију отпадних вода које не задовољавају прописане параметре а према утврђеном цјеновнику одобреном од градског органа управе. Надокнаду штете и проузроковане трошкове плаћа корисник који је трошкове проузроковао.

Члан 98.

(1) Корисник јавне канализације може извршити контролну анализу путем друге овлаштене лабараторије.

(2) Узимање узорака истовремено врши и лабораторија даваоца комуналне услуге и друга овлашћена лабораторија у вријеме које утврди давалац комуналне услуге.

**10. Накнада за коришћење јавне канализације**

Члан 99.

(1) Накнаду за одвођење и пречишћавање отпадних вода плаћају корисници јавне канализације.

(2) Накнаду утврђује давалац комуналне услуге у складу са важећим прописима уз сагласност надлежног градског органа.

Члан 100.

(1) Количина отпадних вода које корисници испуштају у јавну канализацију утврђује се:

а) код корисника који у јавну канализацију поред фекалне упуштају и индустријске отпадне воде, путем посебног мјерача протока,

б) код осталих корисника који су прикључени на јавни водовод на основу утрошене воде из јавног водовода исказане на водомјеру по правилу у сразмјеру 1:1 ако није другачије регулисано овом Одлуком.

в) код корисника који нису прикључени на јавни водовод, примјењиваће се одредбе члана 88. Одлуке.

Члан 101.

(1) Накнада за коришћење канализације плаћа се једном мјесечно у складу са одредбама ове Одлуке.

(2) Очитавање стања уређаја за мјерење количине и квалитета испуштене отпадне воде обављају овлашћени радници даваоца комуналне услуге, по правилу, у присуству корисника.

Члан 102.

(1) На подручјима гдје није изграђена канализација, власник, односно инвеститор објекта је дужан да изгради водонепропусну септичку јаму у складу са важећим Правилником о третману и одводњи отпадних вода за подручја градова и насеља гдје нема јавне канализације односно другим позитивним прописом.

(2) Власник, односно инвеститор објекта дужан је да изгради одговарајућу септичку јаму и у случају када давалац комуналних услуга из оправданих разлога није у могућности да прикључи унутрашње инсталације канализације власника, односно корисника објекта на јавну канализациону мрежу.

Члан 103.

(1) Корисник односно власник објекта чије су унутрашње инсталације канализације прикључене на септичку јаму, дужан је да одржава септичку јаму у исправном стању, да се стара о њеном редовном и благовременом чишћењу - пражњењу као и да не дозволи изливање септичке јаме.

(2) Послове чишћења - пражњења водонепропусних септичких јама може обављати давалац комуналне услуге или привредно друштво, односно предузетник који је регистрован за обављање ове дјелатности. Послови чишћења-пражњења септичких јама могу се вршити искључиво путем водонепропусних цистерни, у складу са прописима и стандардима који регулишу ову област.

(3) Привредно друштво односно предузетник из претходног става овог члана дужан је, прије отпочињања обављања послова чишћења - пражњења септичких јама закључити уговор са даваоцем комуналне услуге о депоновању садржаја на територији Града Бијељина.

(4) Депоновање – изручивање садржаја из претходног става мора се вршити искључиво на мјесту које одреди давалац комуналне услуге, а које је обезбијеђено на постројењу за пречишћавање и третман отпадних вода а у ком случају давалац комуналне услуге издаје одговарајућу потврду привредном друштву, односно предузетнику из става 2.овог члана. Привредно друштво, односно предузетник је дужан наведену потврду доствити власнику објекта код кога је извршено чишћење септичке јаме, као доказ према надлежним инспекцијским органима да је садржај његове септичке јаме депонован на постројењу за пречишћавање отпадних вода, у складу са овом Одлуком.

(5) Строго је забрањено изливати садржај из септичких јама на јавне површине или било које друго мјесто осим мјеста из претходног става.

Члан 104.

У случају изливања септичке јаме којим се угрожавају други објекти односно добра (земљиште, подземне, површинске воде и слично), одговоран је корисник односно власник објекта из претходног члана, осим ако је изливање изазавано вишом силом.

Члан 105.

(1) Корисник односно власник објекта чије су унутрашње инсталације канализације прикључене на септичку јаму сноси трошкове чишћења - пражњења септичке јаме а што се, по правилу, обрачунава према важећем цјеновнику даваоца комуналне услуге .

(2) Утврђивање количине одведених отпадних вода се врши процјеном у следећим случајевима:

а) када је објекат корисника услуге привремено остао без водомјера или када је водомјер неисправан,

б) када корисник услуге онемогући читање водомјера или другог мјерног уређаја,

в) у зимском периоду, када временске прилике онемогућавају очитавање,

г) када услед техничких разлога није могућа замјена неисправног водомјера или другог мјерног уређаја,

д) када се правно или физичко лице прикључи на уличну канализациону мрежу без претходних услова и сагласности даваоца комуналних услуга и

ђ) у другим случајевима (елементарне непогоде и слично).

**III - НАДЗОР И КАЗНЕНЕ ОДРЕДБЕ**

Члан 106.

(1) Надзор на примјеном ове Одлуке као и над обављањем комуналних дјелатности врши комунална полиција и надлежни инспекцијски органи, у складу са законом и овом Одлуком.

(2)Инспекција надлежна за водопривреду врши надзор над примјеном одредби члана 15, 71. став 3, 73, 75. став 3, 76. став 7, 80. став 1, 85, 87. став 2, 90, 96, 97 и 102. ове Одлуке.

(3) Инспекција надлежна за санитарну заштиту врши надзор над примјеном одредби члана 4. став1. тачка в), 23, 32. и 103. став 2. до 7. ове Одлуке.

Члан 107.

(1) Новчаном казном од 1.500,00 – 10.000,00 КМ казниће се за прекршај давалац комуналне услуге :

1. ако се не придржава обавеза из члана 4. став 1. тачка а), б) и в) ове Одлуке,

2. ако врши испоруку комуналног производа, односно пружа комуналну услугу супротно одредбама члана 6. ове Одлуке,

3. ако не поступи по одредбама члана 7. ове Одлуке,

4. ако не поступи по одредбама члана 22. став 1. ове Одлуке,

5. ако не поступи по одредбама члана 30. став 2. ове Одлуке,

6. ако не поступи по одредбама члана 37. ове Одлуке,

7. ако не поступи по одредби члана 44. став 3. ове Одлуке.

8. ако не поступи по одредбама члана 60. ове Одлуке,

9. ако не одржава комуналне објекте у складу са чланом 91. став 2. ове Одлуке или не поступи по рјешењу комуналне полиције које се у предмету односи на примјену тог прописа,

(2) Новчаном казном до 500,00 КМ казниће се одговорно лице даваоца комуналне услуге за прекршај из претходног става овог члана.

Члан 108.

(1) Новчаном казном од 1.000,00 - 10.000,00 КМ казниће се за прекршај привредно друштво и друго правно лице:

1. ако обавља грађевинске и друге радове изнад, испод или у непосредној близини објекта и мреже водовода и канализације или врши изградњу објеката у зони непосредне заштите изворишта и водоводног базена, без сагласности даваоца комуналне услуге,

2. ако се самовољно прикључи на комунални објекат без одобрења даваоца комуналне услуге,

3. ако не дозволи даваоцу комуналне услуге искључење бесправно прикљученог грађевинског или другог објекта у случајевима из члана 60. и 86. ове Одлуке,

4. ако поступи супротно члану 9. став 2. ове Одлуке,

5. ако поступи супротно члану 17. став 2. и 3. ове Одлуке,

6. ако не одржава кућне водоводне инсталације на начин како је прописано чланом 19. став 2. ове Одлуке,

7. ако изградњу водоводне мреже врши правно лице без потребних дозвола и лиценци у складу са законом и/или поступи супротно члану 20. ове Одлуке,

8. уколико прикључи објекат на водоводну мрежу супротно члану 23. став 2, 5. и 6. ове Одлуке,

9. ако поступи супротно члану 25. ове Одлуке,

10. ако поступи супротно члану 35 и 39 ове Одлуке,

11. ако поступи супротно члану 44. став 2. ове Одлуке,

12. ако поступи супротно члану 49. став 1. и 3. ове Одлуке,

13. ако поступи супротно члану 73. и 75. ове Одлуке,

14. ако поступи супротно члану 78. и 80. ове Одлуке,

15. ако поступи супротно члану 88. став 1. и 2. ове Одлуке,

16. ако поступи супротно члану 89. ове Одлуке,

17. ако поступи супротно члану 91. став 3. и 4. ове Одлуке,

18. ако поступи супротно прописима заштите комуналних објеката из чланова 92. – 96. ове Одлуке,

19. ако поступи супротно члану 97. став 2. и 3. ове Одлуке,

20. ако поступи супротно члану 102, 103. и 104. ове Одлуке.

(2) За прекршај из претходног става казниће се новчаном казном од 500,00 КМ до 1.500,00 КМ и одговорно лице у правном лицу.

(3) За прекршај из става 1. овог члана казниће се предузетник новчаном казном од 100 ,00 КМ до 1.000,00 КМ.

Члан 109.

Новчаном казном до 400,00 КМ казниће се физичко лице:

1. ако обавља грађевинске и друге радове изнад, испод или у непосредној близини објекта и мреже водовода и канализације, без сагласности даваоца комуналне услуге,

2. ако се самовољно прикључи на комунални објекат без одобрења даваоца комуналне услуге,

3. ако не дозволи даваоцу комуналне услуге искључење бесправно прикљученог грађевинског или другог објекта у случају из члана 60. и 86. ове Одлуке,

4. ако поступи супротно члану 9. став 2. ове Одлуке,

5. ако поступи супротно члану 17. став 2. и 3. ове Одлуке,

6. ако не одржава кућне водоводне инсталације на начин како је прописано чланом 19. став 2. ове Одлуке,

7. уколико прикључи објекат на водоводну мрежу супротно члану 23. став 2, 5. и 6. ове Одлуке,

8. ако поступи супротно члану 25. ове Одлуке,

9. ако поступи супротно члану 35 и 39. Ове Одлуке,

10. ако поступи супротно члану 44. став 2. ове Одлуке,

11. ако поступи супротно члану 49. став 1. и 3. ове Одлуке,

12. ако поступи супротно члану 75. ове Одлуке,

13. ако поступи супротно члану 77. и 80. ове Одлуке,

14. ако онемогући или на други начин поступи супротно члану 87. став 2. ове Одлуке,

15. ако поступи супротно члану 88. став 1. и 2. ове Одлуке,

16. ако поступи супротно члану 89. ове Одлуке,

17. ако поступи супротно члану 91. став 3. ове Одлуке,

18. ако поступи супротно члану 97. став 2. и 3. ове Одлуке,

19. ако поступи супротно члану 102, 103 и 104. ове Одлуке.

**IV - ПРЕЛАЗНЕ И ЗАВРШНЕ ОДРЕДБЕ**

Члан 110.

Давалац комуналне услуге је дужан да усклади своју организацију и општа акта у року од шест мјесеци од дана ступања на снагу ове Одлуке.

Члан 111.

Даном ступања на снагу ове Одлуке престаје да важи Одлука о снабдијевању водом, пречишћавању и одвођењу отпадних вода и атмосферских вода са јавних површина ("Службени гласник општине Бијељина", број: 3/04 и 1/05).

Члан 112.

Ова Одлука ступа на снагу осмог дана од дана објављивања у "Службеном гласнику Града Бијељина".

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022-128/17 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 28. децембар 2017. године |  |  |
|  |  | Славиша Марковић, с.р. |
|  |  |  |